פירוש נוסף ערך זה עוסק בבית מדרש דרך חיים, ישיבת הסדר חרדית. אם התכוונתם לישיבת דרך חיים, ישיבה קטנה לאומית, ראו ישיבת דרך חיים (שעלבים).
**בית מדרש דרך-חיים (ישיבת דרך-חיים)** היא ישיבת ההסדר החרדית הראשונה והגדולה בישראל. בית המדרש ממוקם בגן יבנה. בראש הישיבה עומד הרב כרמי ישראל גרוס. יו״ר הנהלת הישיבה הוא רס"ן במיל׳ יוסי לוי המכהן במקביל כמנכ״ל עמותת נצח יהודה (עמותת הנח״ל החרדי).

היסטוריה
--------

בית המדרש הוקם בשנת ה'תשע"ג (2013) על ידי הרב כרמי גרוס וסא״ל במיל׳ רמי ליבר ביוזמה משותפת עם משרד הביטחון ומשרד החינוך. 

בית המדרש החל את דרכו בירושלים בתוך המרכז האקדמי לב. בשנת ה'תשע"ד (2014) בית המדרש העתיק את מקומו לקמפוס החרדי למצוינות בגן יבנה והחל בשיתוף פעולה עם השלוחה החרדית של המכללה האקדמית אשקלון.

למשך תקופה קצרה בשנת ה'תשפ"ג (2023) עזב ראש הישיבה הרב גרוס את הישיבה. בתקופה זו מלאו את מקומו הרב יצחק ברוך רוזנבלום והרב יצחק מאיר יעבץ. במהלך קיץ ה׳תשפ״ג חזר הרב גרוס לכהן כראש הישיבה והרב רוזנבלום עזב את הישיבה. בתקופה זו החלה הישיבה בשיתוף פעולה עם עמותת נצח יהודה (הנח״ל החרדי) ומנהכל״ל העמותה מר יוסי לוי התמנה ליו״ר הנהלת הישיבה. בהמשך, במהלך חורף ה׳תשפ״ד (2024) עזב הרב יעבץ את הישיבה.

הישיבה כיום
-----------

תלמידי הישיבה מגיעים מכל המגוון והמנעד של הקהילות החרדיות. לישיבה מתקבלים בוגרי ישיבות קטנות, בוגרי ישיבות תיכוניות חרדיות ותלמידים לאחר תקופה של לימודים בישיבות גדולות אחרות. נכון לשנת 2024 מונה הישיבה כ-160 תלמידים. ב-90 מהם לומדים בישיבה והשאר נמצאים בתהלך שירותם הצבאי. הישיבה שומרת על קשר על התלמידים במהלך השירות התבאי ולאחר סיום המסלול. רבים מהבוגרים שוהים בישיבה באופן קבוע בשבתות ובחגים ותורמים להווי המיוחד הנרקם בה. 

לצד לימודי התורה לומדים תלמידי בית המדרש לימודים אקדמיים. בסיום שנות הלימודים בישיבה משתלבים בוגרי בית-המדרש בתפקידים משמעותיים בצה״ל במיוחד בתפקידים טכנולוגיים. בין היתר ביחידות חיל המודיעין (יחידה 8200, יחידה 81, יחידה גאמא-סייבר) חיל התקשוב, חיל האוויר (יחידה אופק), החטיבה הטכנולוגית ליבשה, היועץ הכספי לרמטכ"ל (אגף התקציבים במשרד הביטחון) ועוד. לאחר סיום שירותם הצבאי נשתלבים בוגרי בית המדרש בתחומים מגוונים במשק, בעיקר בתחום ההייטק.

לימודים תורניים
---------------

המחצית הראשונה של יום הלימודים בבית המדרש מוקדשת ללימודי-תורה. לאחר תפילת שחרית ושיעור הלכה, התלמידים לומדים סדר א׳ כמקובל בעולם הישיבות. לאחר ארוחת צהרים ותפילת מנחה מתקיים סדר ב׳ מקוצר עד השעה שלוש וחצי.

תלמידי הישיבה מתחלקים לשיעורים לפי מסלולים (ולא לפי שנתונים). מתקיימים בה מסלולים נפרדים ללימוד גמרא בעיון, גמרא בבקיאות ולימוד לאסוקי שמעתתא אליבא דהלכתא. בכל המסלולים מתקיימים מבחנים.

לצד מסלולי הלימוד בגמרא, נמסרים בישיבה שיעורים בנושאים מגוונים, בין היתר: פילוסופיה יהודית ומחשבת ישראל, הלכה למעשה בדגש על סוגיות הלכתיות רלוונטיות לחיי הצבא, שיחות בנושאי השקפה מוסר וחסידות ועוד. מפעם לפעם מתקיימים ימי עיון אליהם מוזמנים רבנים אורחים ומתקיימים סיורים לימודיים והתוועדויות המלוות בשירה.

צוות הישיבה מעודד את תלמידי הישיבה להרחיב דעת ולרכוש ידע במגוון רחב של תחומים. הישיבה מקיימת פעילויות חברתיות שמטרתן לגבש את הקשר החברתי ולחזק את האווירה הטובה והרוחנית בין בני בית-המדרש.

מתקיימים בה סדרי לימוד כמקובל בישיבות הגבוהות, יחד עם לימודים אקדמיים-טכנולוגיים.

לימודים אקדמיים
---------------

המחצית השנייה של היום מוקדשת ללימודים אקדמיים המתקיימים בקמפוס הישיבה בשלוחה החרדית של המכללה האקדמית אשקלון. הלימודים מתקיימים בין השעות ארבע אחרי הצהריים עד השעה עשר בערב. בסוף יום הלימודים מסיימים התלמידים את היום בתפילת ערבית.

רוב התלמידים בישיבה לומדים תואר ראשון במדעי המחשב (.B.Sc), כלכלה או עבודה סוציאלית. תלמידים המגיעים מישיבות תיכוניות חרדיות ולהם בגרות מלאה משתלבים כבר בשנת הלימודים הראשונה בלימודים אקדמיים. תלמידים מישיבות קטנות או גדולות המגיעים ללא בגרות מקדישים את שנת הלימודים הראשונה להשלמת פערים בלימודי מכינה קדם אקדמית ומתחילים את לימודי התואר הראשון בשנת הלימודים השנייה בישיבה.

צוות
----

### ראש הישיבה

הרב כרמי ישראל גרוס. מכהן גם כרב קהילה בבית שמש. בוגר ישיבות לייקווד (ארה״ב), היכל התורה בציון ואיתרי. השלים תואר ראשון בהיסטוריה יהודית ותלמוד, ותואר שני בפילוסופיה של החינוך. בעבר שימש כר״מ, מחנך וראש ישיבה במספר ישיבות ומוסדות חינוך בארצות הברית וקנדה, והיה ממקימי ישיבת מערבא.

**ר״מ**: הרב דוד בלוך. בוגר ישיבת פוניבז'. לשעבר ראש מדרשית נעם בפרדס חנה וממקימי גדוד נצח יהודה (הנח״ל החרדי). 

**ר״מ ומנהל חינוכי**: הרב נתנאל עמר. בוגר ישיבת קול תורה. בעל כושר לרבנות ותואר ראשון בחינוך. בעבר שימש כר״מ בישיבה לצעירים מצוינים חיפה ובישיבת כתר-תורה בקרית אתא.

**ר״מ**: הרב רפאל קרויזר. מחבר ספרים תורניים בהם ׳הגירושין בהלכה׳ ומכהן גם כרב קהילה ברמות (ירושלים). בוגר ישיבת חברון כנסת ישראל. בעל תואר ראשון בפילוסופיה ומחשבת ישראל ותואר שני בהיסטוריה. הרב קרויזר מחזיק בתעודת כושר לדיינות.

**ר״מ**: הרב יוסף נתן מילר. מלמד גם במספר מדרשות ומכינות. בוגר ישיבות תורת רפאל וחברון כנסת ישראל. למד לתואר ראשון ושני בפילוסופיה.

**מנהל הישיבה**: מר חזי יוז'וק. משמש גם כמנכ"ל העמותה ׳נתיבי תורה וטכנולוגיה׳ המפעילה את בית-המדרש לצד ישיבות הסדר חרדיות נוספות.

קישורים חיצוניים
----------------

* דף הלינקאדין של בוגרי ישיבה

* אתר האינטרנט הרשמי של בית מדרש דרך חיים
* שמעון כהן, בגן יבנה פועלת מזה כשש שנים ישיבת הסדר חרדית טכנולוגית. הביקוש לה גובר, ההנהגה החרדית מקבלת ויחד עם הצבא מותאמים השיבוצים. באתר ערוץ 7, 20 בינואר 2019
* צביקה קליין, כתבה על הישיבה במקור ראשון מוסף דיוקן, ‏8 בפברואר 2019
* הרב יצחק מאיר יעבץ, "לדרכה של ישיבת ההסדר החרדית 'דרך חיים'", **המעין** ס [א] (תשרי תש"פ), עמ' 308–311.